Glemte du å måle kan du få skattesmell

TRENGER MÅLENE: I oktober i fjor var «Vaktmester Narvestad» alias skuespilleren Robert Stoltenberg med finansminister Sigbjørn Johnsen (t.h) og skattedirektør Svein Kristensen på et pr-stunt for å få folk til å måle opp boligene sine. Foto: Scanpix

200.000 må vente på skattepengene

Hver tiende boligeier unnlot å skattevarsle sin egen bolig. Nå må de se langt etter skattepenger til ferien - og risikerer også tilleggsskatt.

Oppdatert 21. juni 2011

Artikkelen er over ni år gammel

Av Fredrik Brede Loennecken og Stein Østb ø

I morgen sender Skatteetaten ut skatteoppgjøret for 2010. Mange gleder seg til en ekstra utbetaling før sommeren, eller vil få unna restskatten før feriebudsjettet spikres.

LES OGSÅ: Tyvtitt på skatten i dag

Nye regler i år

Men kanskje lot du feltet for boligverdi stå tomt i selvangivelsen, og regnet med at det ville fylles ut av seg selv?

Da må du tro om igjen.

Over 200.000 av landets boligeiere unnlot å fylle ut «boligverdiskjemaet», slik det nye regelverket krever. Dermed får de ikke skatteoppgjøret før til høsten, opplyser Skatteetaten til VG.

Er du blant dem som ikke sendte inn opplysninger om boligens areal, byggeår, beliggenhet og type, risikerer du i verste fall tilleggsskatt.

- I år har vi fire skatteoppgjør og neste blir ikke før 15. august, deretter i midten av september og det siste i oktober. Vi oppfordrer nå alle som ennå ikke har gjort det til å levere inn disse tallene. Jo før man gjør det, desto raskere kommer skatteoppgjøret, opplyser skattedirektør Svein Kristensen.

LES OGSÅ: Kaos rundt boligoppmåling

Frist i februar

Over 1,5 millioner av Norges boligeiere fikk endret opplysningene innen fristen for selvangivelsen gikk ut i februar i år.

Disse har dermed fått oppført ny ligningsverdi på boligen og kan vente seg skatteoppgjøret denne uken, såfremt selvangivelsen ellers er i orden.

Har ikke formue

- Det vi dessuten har sett er at veldig mange av de som ennå ikke har sendt inn boligverdiene sine ikke er i formueposisjon. De risikerer altså uansett ikke formuesskatt, presiserer Kristensen.

Den nye metoden for fastsettelse av ligningsverdi på boliger ble innført fra og med inntektsåret 2010.

Formålet med endringen er ifølge Skatteetaten å skape bedre sammenheng mellom boligens ligningsverdi og omsetningsverdi eller markedsverdi for boligen.

Publisert: 21.06.11 kl. 21:09 Oppdatert: 21.06.11 kl. 21:36